送竺甥秀
作者：陳著
朝代：宋

paragraphs: 恭惟吾外祖，盛德表一鄉。
身都雲南瑞，一母十郎娘。
吾母實居長，鍾愛非尋常。
擇壻流俗外，眼高意見長。
豈無富豪子，熟視不得當。
吾父本儒家，詩禮夙自將。
乃以吾母妻，相期早騰驤。
誰知古罍洗，不入盆盎場。
回遡外祖心，終老弗能忘。
膝閒出苦語，此心汝其償。
飲泣何敢受，負山類蚊蝱。
二十一年閒，母沒父亦亡。
我髮既種種，杏園僅霑芳。
著鞭幸有路，蓋與忽仆僵。
前言空在耳，欲報天茫茫。
吾壻在吾前，吾子羅吾旁。
努力各努力，世道須明昌。
聽之勿藐藐，方來那可量。
庶幾未了事，發爲前人光。